**27. juni 2013**

**Til uddeling blandt medlemmerne i Skanderborg og Odder**

I går sendte Anders et sommerferiebrev ud til alle medlemmerne. Det vil jeg opfordre til, at I læser, og jeg vil i forlængelse af hans brev tilføje, at jeg har den klare fornemmelse, at sammenholdet i vores kreds stod for presset under lockouten, og at det oven i købet er blevet styrket.

Det er også lokalt en stor fordel for os, hvis vi holder sammen, så der aldrig opstår tvivl om, at vores tillidsvalgte har opbakning, når de udtaler sig på lærernes vegne.

I løbet af det næste skoleår skal vi have styr på, hvad konsekvenserne af den nye folkeskolereform og den nye arbejdstidslov bliver for den enkelte lærer.

Det kommer helt sikkert til at betyde forandringer efter næste skoleår. De to love skal spille sammen og virke fra samme tidspunkt. Lige nu er der vist ingen, som er i stand til at beskrive en typisk skoledag, som den vil se ud i skoleåret 14/15. Det er med andre ord komplekse sager, vi har med at gøre her, så vi skal skynde os. Men vi skal skynde os langsomt, så vi får tænkt os godt om.

I Lærerforeningen er vi gået i gang med et overordnet strategiarbejde. Hovedstyrelsen er i fuld gang, og der har været inddragelse af kredsformændene. I løbet af sommeren udarbejder sekretariatsmedarbejderne, på baggrund af det der ligger nu, et forslag, som så drøftes videre i august. Der bliver gjort mange og grundige overvejelser om, hvordan vi sikrer gode arbejdsforhold for lærerne under de nye vilkår.

Der er enighed om, at vi skal holde fast i lærerarbejdet som en profession, og der er enighed om, at vores professionsideal stadig er værd at samle på.

Hvis du en dag i sommerferien skulle komme til at tænke på, hvad meningen med det hele er – så kig lige en ekstra gang på professionsidealet. [http://www.dlf.org/files/DLF/Danmarks%20Lærerforening%20mener/Publikationer/Medlem/Profid.pdf](http://www.dlf.org/files/DLF/Danmarks%20L%C3%A6rerforening%20mener/Publikationer/Medlem/Profid.pdf)

”Vi” er imidlertid ikke kun lærerne og lærerforeningen, når det drejer sig om at få styr på det fremtidige folkeskoletilbud i vores kommuner. Det er også vores arbejdsgivere.

I både Odder og Skanderborg er der lagt op til rigtig gode processer med inddragelse af kredsen, af tillidsfolk og lærere i bred forstand. Der er lagt op til en proces, hvor der skal samarbejdes mellem en del af skolens interessenter, med det sigte at lave kvalitativ god undervisning med de nye love som udgangspunkt.

Vi er ved at gøre os klar til at deltage i dette arbejde og vi er ved at få styr på, hvilke ”håndtag” der kan tages i brug, så lærerne ikke kommer til at ”lide overlast” i bestræbelserne på at lave god skole.

Kredsstyrelsen og jeg vil hermed ønske alle en rigtig god sommer.

Venlig hilsen

Bent Eriksen

Kredsformand